Document ID: /roh_data/filtered/Bilingualer_Corpus4.jsonl.gz/426

Cumissiun dal cussegl grond sustegna il rinforzament da la gulivaziun da la forza fiscala

Sut il presidi da deputà Peter Wettstein, Domat, ed en preschientscha da cusseglier guvernativ Klaus Huber, schef dal departament da l'intern e da l'economia publica, ha ina cumissiun predeliberanta dal cussegl grond deliberà dacurt la revisiun parziala da l'ordinaziun executiva tar la lescha davart la gulivaziun da finanzas tranter las vischnancas.

Cun il project na duain betg vegnir impundids dapli meds per la gulivaziun da finanzas, mabain ils meds disponibels duain vegnir distribuids en in'autra maniera e la gulivaziun da la forza fiscala duai vegnir concepida a moda pli efficazia. En il futur duain vegnir impundids per la gulivaziun da la forza fiscala almain 50 pertschient dals meds disponibels per la gulivaziun da finanzas en la summa da passa 20 milliuns francs. La part dals meds senz'intent en la gulivaziun da finanzas duai vegnir augmentada, quai che vegn sustegnì da la cumissiun. Incontestadas èn medemamain l'abrogaziun da la differenziaziun da la tariffa da gulivaziun tranter las gruppas da forza finanziala 4 e 5, dapli libertad d'agir per la regenza concernent la fixaziun da la tariffa surmenziunada sco er la fixaziun annuala da quella.

Refurmas da las structuras communalas vegnan en il futur sustegnidas dapli cun cussegliaziun ed impuls finanzials. Cun schluccar la restricziun da la gulivaziun da la forza fiscala sin ils emprims 200 abitant(a)s duai correspundentamain vegnir eliminà in impediment per fusiuns da vischnancas. Quest limit duai vegnir augmentà da 200 a 300 abitants. En connex cun ina fusiun da vischnancas po el schizunt vegnir abrogà dal tut durant in termin transitori. Ina minoritad da la cumissiun vuless fixar il limit a 400 abitants ed uschia diriger la distribuziun dals meds per la gulivaziun da la forza fiscala en direcziun da las vischnancas in pau pli grondas e favurisar anc pli fitg las fusiuns da vischnancas.

La cumissiun propona al cussegl grond da s'occupar dal project durant la proxima sessiun da november e da deliberar la revisiun parziala da l'ordinaziun executiva tar la lescha davart la gulivaziun da finanzas tranter las vischnancas en il senn da la missiva da la regenza.

Gremi: departament da l'intern e da l'economia publica dal Grischun

Funtauna: rg departament da l'intern e da l'economia publica dal Grischun

Data: 31.10.2000